L-UE tappoġġa d-drittijiet tal-bniedem Bħal-lum, 70 sena ilu, l-Istati Membri tan-Nazzjonijiet Uniti ltaqgħu flimkien biex jadottaw id-Dikjarazzjoni Universali tad-Drittijiet tal-Bniedem. Dan il-pass għaqqad flimkien lid-dinja wara l-akbar traġedja fl-istorja tal-bniedem. Imxejna ħafna minn dak iż-żmien. Id-Dikjarazzjoni Universali wriet li hija l-pedament tad-dritt internazzjonali dwar id-drittijiet tal-bniedem li fuqu diversi pajjiżi bnew arkitettura b'saħħitha u reżiljenti tad-drittijiet tal-bniedem. Illum, l-għadd ta' persuni li jgħixu f'kundizzjonijiet tajbin tad-drittijiet tal-bniedem huwa ikbar minn qatt qabel fl-istorja tal-umanità. Is-70 anniversarju tad-Dikjarazzjoni Universali huwa mument xieraq biex inħarsu iktar mill-qrib lejn kif id-drittijiet tal-bniedem kellhom impatt ġenerali fuq is-soċjetajiet tagħna. Għal din ir-raġuni, flimkien ma' pajjiżi sħab minn partijiet differenti tad-dinja, din is-sena l-Unjoni Ewropea nediet l-inizjattiva ''Stejjer Tajbin dwar id-Drittijiet tal-Bniedem'' - li turi lid-dinja li l-promozzjoni u r-rispett tad-drittijiet tal-bniedem jippermettu lis-soċjetajiet tagħna jsiru iktar b'saħħithom u iktar reżiljenti. Għalkemm ir-riflessjoni fuq dawn l-istejjer jista' jkun sors ta' tama u ottimiżmu, ma nistgħux nikkunsidraw id-drittijiet tal-bniedem bħala ovvji. Nafu dwar it-taqbidiet li għadhom qed iseħħu madwar id-dinja: il-ksur tad-drittijiet tal-bniedem, l-imminar tad-demokrazija u l-ispazju li qed jiċkien għas-soċjetà ċivili. Mill-adozzjoni tad-Dikjarazzjoni Universali, id-difensuri tas-soċjetà ċivili u tad-drittijiet tal-bniedem ikkontribwew għall-promozzjoni u għall-protezzjoni tad-drittijiet tal-bniedem permezz ta' djalogu paċifiku u tal-bini ta' demokraziji pluralistiċi. Madwar id-dinja, qed tiżdied il-pressjoni fir-rigward tal-libertà tal-espressjoni, tal-ispazju ċiviku, permezz ta' attakki vjolenti, għajbien sfurzat u sistemi punittivi ta' reġistrazzjoni. L-UE tibqa' sostenitur b'saħħtu tas-soċjetà ċivili u aħna se nkomplu bl-isforzi tagħna biex naġixxu u nitkellmu kontra l-fastidju u l-intimidazzjoni tas-soċjetà ċivili, inkluż in-nisa u l-organizzazzjonijiet taż-żgħażagħ. L-appoġġ għad-difensuri tad-drittijiet tal-bniedem, inkluż id-difensuri tad-drittijiet tan-nisa, jinsab fil-qalba tal-politika esterna tal-UE tad-drittijiet tal-bniedem u huwa wieħed mill-prijoritajiet ewlenin tagħha. L-UE hija d-donatur ewlieni fid-dinja tal-organizzazzjonijiet tas-soċjetà ċivili, li jipprovdi €2 biljun kull sena, żewġ terzi tal-appoġġ globali. F'dan il-jum, l-UE ttenni wkoll l-impenn sod tagħha lejn is-sistema multilaterali tad-drittijiet tal-bniedem, bħala l-pjattaforma għall-komunità internazzjonali, biex tindirizza bl-aħjar mod il-ksur tad-drittijiet tal-bniedem u taċċerta r-responsabbiltà, kemm fil-livell internazzjonali kif ukoll f'dak reġjonali. Bl-implimentazzjoni tal-qafas internazzjonali tad-drittijiet tal-bniedem fl-Unjoni, aħna nimxu mal-istess standards li nistennew mill-pajjiżi sħab tagħna madwar id-dinja. Dan jinkludi l-ħidma kontinwa tagħna biex intejbu s-sitwazzjoni tad-drittijiet tal-bniedem, kemm lokalment kif ukoll barra. Billi nagħmlu dan, inkomplu nonoraw l-impenn li sar 70 sena ilu, li fil-qalba tiegħu jinsab il-fatt fundamentali li l-bnedmin kollha huma minn twelidhom indaqs u ugwali, u l-kunċett li kollha kemm aħna rridu naġixxu fl-ispirtu tar-rispett u s-solidarjetà. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija jibqgħu jagħmlu parti mill-Proċess ta' Stabbilizzazzjoni u ta' Assoċjazzjoni. Promozzjoni u protezzjoni tad-drittijiet tal-bniedem (informazzjoni ġenerali)